31995R1993



REGULAMENTUL (CE) NR. 1993/95 AL COMISIEI

din 16 august 1995

de modificare a Regulamentului (CEE) nr. 344/91 de stabilire a normelor de aplicare a Regulamentului (CEE) nr. 1186/90 al Consiliului de extindere a domeniului de aplicare a grilei comunitare de clasificare a carcaselor de bovine adulte

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Regulamentul (CEE) nr. 1186/90 al Consiliului din 7 mai 1990 de extindere a domeniului de aplicare a grilei comunitare de clasificare a carcaselor de bovine adulte (1), în special articolul 2,

întrucât articolul 3 alineatele (1) și (2) din Regulamentul (CEE) nr. 344/91 al Comisiei din 13 februarie 1991 de stabilire a normelor de aplicare a Regulamentului (CEE) nr. 1186/90 al Consiliului de extindere a domeniului de aplicare a grilei comunitare de clasificare a carcaselor de bovine adulte (2), astfel cum a fost modificat ultima dată prin Regulamentul (CEE) nr. 2191/93 (3), stabilește normele pentru efectuarea și controlul clasificării; întrucât, în vederea menținerii la un nivel satisfăcător a performanței clasificatorilor care își desfășoară activitatea în mod regulat în abatoare, este necesar să se prevadă o monitorizare periodică a activității acestora prin teste trimestriale individuale; întrucât, având în vedere experiența anterioară, se pare că este necesar ca verificările la fața locului să se refere nu numai la clasificarea și identificarea unui număr mare de carcase, ci și la prezentarea acestora; întrucât, în afară de aceasta, pentru a obține o eficiență mai mare, este necesar ca rezultatele testelor individuale, precum și cele ale inspecțiilor prevăzute la articolul menționat anterior să facă obiectul unor rapoarte care să rămână în posesia organismelor naționale de control;

întrucât măsurile prevăzute de prezentul regulament sunt conforme cu avizul Comitetului de gestionare a cărnii de vită și mânzat,

ADOPTĂ PREZENTUL REGULAMENT:

Articolul 1

Articolul 3 alineatele (1) și (2) din Regulamentul (CEE) nr. 344/91 se înlocuiește cu următorul text:

„(1) Statele membre asigură efectuarea clasificării de către tehnicieni calificați care au obținut o licență în acest scop. Licența se poate înlocui cu o aprobare acordată de statul membru în cazul în care aprobarea corespunde recunoașterii unei calificări.

Performanța clasificatorilor care își desfășoară activitatea în mod regulat în unități aprobate și care sacrifică mai mult de 75 de bovine adulte pe săptămână în medie anuală se monitorizează trimestrial printr-un test individual neanunțat efectuat pe 40 de carcase. Cu toate acestea, în unitățile aprobate în care își desfășoară activitatea de obicei un singur clasificator și în care sunt disponibile mai puțin de 40 de carcase, testul se efectuează pe numărul de carcase disponibile, cu condiția ca acesta să fie de minimum 25. Testul este organizat de un organism independent de abator și de agențiile de clasificare și se încadrează printre inspecțiile prevăzute la alineatul (2). Cu toate acestea, cerința de independență față de agenția de clasificare nu se aplică în cazul în care autoritatea competentă a efectuat ea însăși aceste controale.

(2) Clasificarea și identificarea carcaselor în unitățile reglementate de articolul 1 din Regulamentul (CEE) nr. 1186/90 se verifică la fața locului, fără avertizarea prealabilă a unui organism independent de abator.

Verificările trebuie să se realizeze cel puțin de două ori la fiecare trei luni în toate unitățile aprobate care efectuează clasificarea și trebuie să se refere la un număr de carcase cel puțin egal cu cel menționat la alineatul (1) al doilea paragraf, selectate în mod aleatoriu. Cu toate acestea, pentru unitățile aprobate menționate în articolul 2 alineatul (2) prima liniuță și unitățile aprobate în care își desfășoară activitatea în mod regulat doar un clasificator, se poate reduce frecvența verificărilor la doar una la fiecare trei luni.

În cazul în care organismul responsabil cu verificările este același cu cel responsabil cu clasificarea și identificare carcaselor sau în cazul în care nu se află sub autoritatea unui organism public, verificările prevăzute la paragraful anterior trebuie să se realizeze sub supravegherea fizică a unui organism public în aceleași condiții și cel puțin o dată pe an. Organismul responsabil cu verificările informează în mod regulat organismul public cu privire la rezultate.

În cazurile în care, în timpul controalelor menționate, se constată un număr mare de clasificări incorecte sau identificări care nu respectă normele:

(a) se mărește numărul de carcase controlate și frecvența verificărilor la fața locului și

(b) se poate revoca licența prevăzută la alineatul precedent.

Organismele naționale de control redactează și păstrează rapoartele de control care se referă la controalele realizate în conformitate cu prezentul articol. În rapoartele respective, se specifică, în special, numărul de carcase verificate și numărul celor care au fost clasificate sau identificate incorect. De asemenea, se prezintă toate detaliile cu privire la tipul de prezentare utilizată și, după caz, cu privire la conformitatea acestora cu normele comunitare.”